भारतीय टीम के नव नियुक्त कोच अनिल कुंबले के लंबे समय तक जोड़ीदार रहे हरभजन सिंह का मानना है कि टेस्ट कप्तान विराट कोहली को इस लेग स्पिनर के रूप में एक आदर्श मित्र, दार्शनिक और मार्गदर्शक मिलेगा और ये दोनों मिलकर भारतीय क्रिकेट को नए स्तर पर ले जाएंगे। हरभजन ने एक साक्षात्कार में कहा, ‘अनिल कुंबले हमेशा टेस्ट क्रिकेट में भारत के सर्वकालिक महान मैच विजेता बने रहेंगे और वह इस टीम में भी जीत की भूख जगाएंगे। विराट को उनसे काफी कुछ सीखने को मिलेगा। विराट को ड्रा में विश्वास नहीं है और अनिल भाई भी ऐसा नहीं चाहते। वह विराट के आदर्श मित्र, दार्शनिक और मार्गदर्शक होंगे।’